Document ID: 32005R0123

ΚΑΝΟΝΙΣΜΌΣ (ΕΚ) αριθ. 123/2005 ΤΗΣ ΕΠΙΤΡΟΠΉΣ
της 26ης Ιανουαρίου 2005
για την τροποποίηση του κανονισμού (ΕΚ) αριθ. 466/2001 όσον αφορά την ωχρατοξίνη Α
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
Εκτιμώντας τα ακόλουθα:
(1)
Ο κανονισμός (ΕΚ) αριθ. 466/2001 της Επιτροπής (2) ορίζει τις μέγιστες τιμές ανοχής για ορισμένες προσμείξεις στα τρόφιμα.
(2)
Σύμφωνα με τον κανονισμό (ΕΚ) αριθ. 466/2001, η Επιτροπή θα επανεξετάσει τις διατάξεις σχετικά με την ωχρατοξίνη A (OTA) στις σταφίδες και με στόχο τη συμπερίληψη μέγιστης τιμής ανοχής για την ωχρατοξίνη Α στον ωμό και καβουρντισμένο καφέ και στα προϊόντα καφέ, στον οίνο, στη μπίρα, στο χυμό σταφυλιών, στο κακάο και στα προϊόντα με βάση το κακάο καθώς και στα μπαχαρικά, λαμβάνοντας υπόψη τις διεξαχθείσες έρευνες και τα εφαρμοζόμενα προληπτικά μέτρα για τη μείωση της παρουσίας ωχρατοξίνης Α στα εν λόγω προϊόντα.
(3)
Η επιστημονική επιτροπή τροφίμων (EET) συμπέρανε στη γνώμη της για την ωχρατοξίνη Α, την οποία εξέδωσε στις 17 Σεπτεμβρίου 1998, ότι η ωχρατοξίνη Α είναι μια μυκοτοξίνη που έχει καρκινογόνους, νεφροτοξικές, τερατογόνους, ανοσοτοξικές και ενδεχόμενα νευροτοξικές ιδιότητες. Η επιτροπή ανέφερε επίσης ότι διεξάγονται περαιτέρω μελέτες για να φωτιστούν οι μηχανισμοί που συμμετέχουν στην καρκινογόνο δράση της ωχρατοξίνης Α. Το ευρωπαϊκό σχέδιο έρευνας για τους μηχανισμούς της καρκινογόνου δράσης που προκαλείται από την ωχρατοξίνη Α αναμένεται να ολοκληρωθεί έως το τέλος του 2004. Μόλις θα είναι διαθέσιμα τα αποτελέσματα της εκτενούς έρευνας, η Επιτροπή θα καλέσει την Ευρωπαϊκή Αρχή για την Ασφάλεια των Τροφίμων να επικαιροποιήσει την επιστημονική γνώμη της ΕΕΤ υπό το φως των νέων αυτών αποτελεσμάτων της έρευνας.
(4)
Μια εκτίμηση της διατροφικής πρόσληψης ωχρατοξίνης Α από τον πληθυσμό της Κοινότητας διεξήχθη στο πλαίσιο της οδηγίας 1993/5/ΕΟΚ του Συμβουλίου, της 25ης Φεβρουαρίου 1993, για τη συνδρομή και τη συνεργασία των κρατών μελών με την Επιτροπή σχετικά με την επιστημονική εξέταση θεμάτων που αφορούν τα τρόφιμα (3), (SCOOP). Η κυριότερη πηγή έκθεσης στην ωχρατοξίνη Α είναι τα δημητριακά και τα προϊόντα δημητριακών. Ο οίνος, ο καφές και η μπίρα προσδιορίστηκαν ως σημαντικές πηγές έκθεσης του ανθρώπου στην ωχρατοξίνη Α. Οι σταφίδες και ο χυμός σταφυλιών συνέβαλαν σε σημαντικό βαθμό στην έκθεση στην ωχρατοξίνη Α συγκεκριμένων κατηγοριών ευπαθών ομάδων καταναλωτών όπως τα παιδιά.
(5)
Ο κανονισμός (ΕΚ) αριθ. 466/2001 θέσπισε μέγιστες τιμές ανοχής για την ωχρατοξίνη Α στα δημητριακά και στα προϊόντα δημητριακών και στις σταφίδες. Το επίπεδο ωχρατοξίνης Α στην μπίρα ελέγχεται έμμεσα, καθώς η ωχρατοξίνη Α στην μπίρα προέρχεται από την παρουσία ωχρατοξίνης Α στη βύνη, για την οποία έχει καθοριστεί μέγιστη τιμή ανοχής. Επομένως, ο καθορισμός μέγιστης τιμής ανοχής για την ωχρατοξίνη Α στη μπίρα δεν είναι αμέσως αναγκαίος για την προστασία της δημόσιας υγείας, αλλά θα πρέπει να εξεταστεί στο πλαίσιο της προβλεπόμενης επανεξέτασης.
(6)
Δεδομένης της σημαντικής συμβολής του οίνου και του καβουρντισμένου καφέ καθώς και του διαλυτού καφέ στην έκθεση του ανθρώπου στην ωχρατοξίνη Α και της σημαντικής συμβολής του χυμού σταφυλιών στην έκθεση των παιδιών στην ωχρατοξίνη Α, είναι σκόπιμο να θεσπιστούν ήδη στο παρόν στάδιο για τα τρόφιμα αυτά μέγιστες τιμές ανοχής για την προστασία της δημόσιας υγείας, αποτρέποντας τη διανομή τροφίμων με απαράδεκτα υψηλό επίπεδο μόλυνσης.
(7)
Η παρουσία ωχρατοξίνης έχει επίσης παρατηρηθεί σε ξηρούς καρπούς άλλους από τις σταφίδες, στο κακάο και στα προϊόντα με βάση το κακάο, στα μπαχαρικά και στη γλυκόριζα. Η σκοπιμότητα της θέσπισης μέγιστης τιμής ανοχής για την ωχρατοξίνη Α στα τρόφιμα αυτά, περιλαμβανομένου του ωμού καφέ, καθώς και η επανεξέταση των ισχυουσών μέγιστων τιμών ανοχής θα εξεταστούν αφού καταστεί διαθέσιμη η εκτίμηση από την Ευρωπαϊκή Αρχή για την Ασφάλεια των Τροφίμων των αποτελεσμάτων της έρευνας σχετικά με την τοξικολογία της ωχρατοξίνης Α.
(8)
Ο κανονισμός (ΕΚ) αριθ. 466/2001 πρέπει συνεπώς να τροποποιηθεί ανάλογα.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 466/2001 τροποποιείται ως εξής:
1)
Στο άρθρο 4 παράγραφος 2 στοιχείο β), το «και 2.2.2» αντικαθίσταται από το «, 2.2.2, 2.2.3, 2.2.4 και 2.2.5».
2)
Στο άρθρο 5, η παράγραφος 2α αντικαθίσταται από το ακόλουθο κείμενο:
2α. Με βάση την επικαιροποιημένη αξιολόγηση των κινδύνων της ωχρατοξίνης Α (OTA) που πραγματοποίησε η Ευρωπαϊκή Αρχή για την Ασφάλεια των Τροφίμων και λαμβάνοντας υπόψη τα εφαρμοζόμενα προληπτικά μέτρα για τη μείωση της περιεκτικότητας σε ωχρατοξίνη Α, η Επιτροπή θα επανεξετάσει τις διατάξεις του σημείου 2.2. του τμήματος 2 στο παράρτημα I έως τις 30 Ιουνίου 2006 το αργότερο. Η αναθεώρηση αυτή θα αφορά ιδίως τη μέγιστη τιμή ανοχής για την ωχρατοξίνη Α στις σταφίδες και στο χυμό σταφυλιών και την εξέταση του καθορισμού μέγιστης τιμής ανοχής για την ωχρατοξίνη Α στον ωμό καφέ, στους ξηρούς καρπούς άλλους από τις σταφίδες, στη μπίρα, στο κακάο και στα προϊόντα με βάση το κακάο, στους οίνους λικέρ, στο κρέας και στα προϊόντα με βάση το κρέας, στα μπαχαρικά και στη γλυκόριζα.
Για το σκοπό αυτό, τα κράτη μέλη και τα ενδιαφερόμενα μέρη θα κοινοποιούν ετησίως στην Επιτροπή τα αποτελέσματα των ερευνών που διεξάγουν και την πρόοδο όσον αφορά την εφαρμογή των προληπτικών μέτρων για την αποφυγή της μόλυνσης των προϊόντων από ωχρατοξίνη Α. Η Επιτροπή θα θέτει τα αποτελέσματα αυτά στη διάθεση των κρατών μελών.
3)
Το παράρτημα I τροποποιείται όπως ορίζεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2005.
Ο παρών κανονισμός δεν θα εφαρμοστεί σε προϊόντα που διατέθηκαν στην αγορά πριν από την 1η Απριλίου 2005 σύμφωνα με τις εφαρμοστέες διατάξεις. Το βάρος της απόδειξης σχετικά με το χρόνο κυκλοφορίας των προϊόντων φέρει ο υπεύθυνος της επιχείρησης τροφίμων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιανουαρίου 2005.

Labels: 0
3
17
20